Cɩla, 17 octobre
Ɩmaɣzɩ weyi ɛtɔɔ kʋñɔŋ ŋgʋ yɔ kɩwɛɛkɩm laɖaa nesi tɛɛ yɔ ɛ-yɔɔ.—Ebr. 12:3.
Pɔɔlɩ kɛdɩ halaa nɛ abalaa mba paawɛnɩ tisuu yɔ pɔ-tɔm nɛ ɛtɛ lɛ, ɛyɔɔdɩ kɩɖaʋ kɩbaŋʋ ŋgʋ Kɩbaɣlʋ Yesu Krɩstʋ ha tisuu nʋmɔʋ taa yɔ kɩ-tɔm. Ɛyɔɔdaa se: “Etisaa nɛ pakamɩ-ɩ [nazɩm sizika] yɔɔ nɛ ɛsɩ. Ɛlɛ, fɛyɛ tɩkpa-ɩ nɛ [nazɩm sizika] sɩm mbʋ, mbʋ pʋyɔɔ yɔ, ɛɛnawa se ɛkɔŋ wɛʋ laŋhʋlʋmɩyɛ taa. Lɛɛlɛɛyɔ lɛ, ɛcaɣ Ɛsɔ Kewiyaɣ kpelaɣ cɔlɔ lone kɩbanɖɛ taa.” (Ebr. 12:2, ABT) Ɛzɩma Yesu ɖɔkɩ e-tisuu nazɩm sɔsɔm taa yɔ, pɩwɛɛ se ɖa ɖɔɖɔ ɖɩmaɣzɩnɩ-ɩ. Ɛzɩ Yesu yɔ, kajalaɣ Krɩstʋ ñɩma sakɩyɛ hiɣ sɩm, mbʋ pʋyɔɔ yɔ pekizaa se paalɔʋ pa-cɩŋgɩlɩm wɛtʋ; pa-taa nɔɔyʋ lɛ Antipasɩ. (Natʋ 2:13) Krɩstʋ ñɩma mba, pɛtɛm-wɛ fezuu nɛ pɛcɛlɩ-wɛ pa-kɩhɛyʋʋ ɛsɔdaa, nɛ kɩhɛyʋʋ ŋgʋ, kɩkɩlɩ ɖeu kɩhɛyʋʋ ŋgʋ caanaʋ taa Ɛsɔ sɛyaa kaaɖaŋaa yɔ. (Ebr. 11:35) Pasɩ Ɛsɔ Kewiyaɣ pɩnaɣ 1914 nɛ pɩla alɩwaatʋ pazɩ pʋwayɩ lɛ, pefezi patam numwaa siɣsiɣ tɩnaa mba nɛ paha-wɛ waɖɛ se pakpa ɛsɔdaa nɛ pa nɛ Yesu pɔtɔɔ kewiyitu nɛ peɖiyi tɛtʋ.—Natʋ 20:4. w16.10 3:12
Saɖakawaɣ, 18 octobre
Ɩkpazɩ ɖama ɖoŋ tam, paa kɩyakʋ ŋgʋ.—Ebr. 3:13.
Lʋlɩyaa nabɛyɛ ɩɩsaŋ pe-piya, mbʋ pʋyɔɔ yɔ pa-maɣmaɣ pa-lʋlɩyaa taasaŋ-wɛ. Tʋmlaɖaa sakɩyɛ tɔŋ se pa-ñʋndɩnaa ɩɩsaŋ-wɛ tʋmɩyɛ nɖɩ palakɩ yɔ ɖɩ-yɔɔ kpa. Ðoŋ ɖoŋ lɛ, ye pɔtɔm se ɖɩkpazɩ nɔɔyʋ ɖoŋ yɔ, pʋ-tɔbʋʋ lɛ se ɖɩsamɩ-ɩ mbʋ ɛlaba nɛ pɩwɛɛ ɖeu yɔ pɩ-yɔɔ. Pʋ-tɔbʋʋ ɖɔɖɔ lɛ se ɖiheyiɣ lalaa se pɛwɛnɩ wɛtʋ kɩbandʋ yaa ɖɩyɔɔdɩnɩ mba pitibi-wɛ yɔɔɔ yɔ nɛ nɔɔ kɩbaŋa. (1 Tes. 5:14) Ðoŋ ɖoŋ lɛ, ɖa nɛ ɖo-koobiya ɖɩwɛna nɛ pʋyɔɔ lɛ, ɖɩwɛnɩ waɖɛ se ɖiheyi-wɛ tɔm kɩbandʋ ndʋ tɩpɩzɩɣ nɛ tɩkpazɩ-wɛ ɖoŋ yɔ. (Ekl. 4:9, 10) Ye mbʋ, pɔzɩ ña-tɩ se: ‘Mañɩnɩɣ alɩwaatʋ kɩbandʋ nɛ meheyiɣ lalaa mbʋ pʋyɔɔ pɔ-tɔm kɛdɩnɩ-m nɛ mɔnsɔɔlɩ-wɛ yɔ?’ Pʋcɔ nɛ ɖicosi tɔm ndʋ tɩ-yɔɔ lɛ, pɩwɛɛ se ɖɩtɔzɩ Bibl taa tɔm tʋnɛ tɩ-yɔɔ: “Tɔm ndʋ tɩkɔm ti-ɖeɖe [yaa pɔyɔɔdɩ-tʋ alɩwaatʋ kɩbandʋ yɔɔ] yɔ, ndʋ tɩkpaɖɩnɩ ɖeu.”—Adu. 15:23. w16.11 1:3-5
Kemeɣa, 19 octobre
Toovenim, laŋhɛzɩyɛ nɛ laŋhʋlʋmɩyɛ pɩkɛnaa, ɛyaa wɛʋ ɖama cɔlɔ ɛzɩ koobiya yɔ! —Keɣa 132:1.
Yehowa yɔɔdɩ wɛtʋ ndʋ tɩ-taa ɛ-sɛyaa kaɣ wɛʋ yɔ tɩ-tɔm nɛ ɛtɔ se: “[Mankaɣ-wɛ] ɖɩʋ ɛzɩ wondu yɔ laŋaɣ tɛɛ.” (Mik. 2:12) Pɩtasɩ lɛ, Yehowa tɩŋnɩ nayʋ Sofoniya yɔɔ nɛ ɛtɔ se: “Mankaɣ ɛyaa haʋ ndomee kele kele [yaa Bibl taa toovenim tɔm], nɛ pe-kpeekpe payaa [Yehowa] hɩɖɛ nɛ pɛkpɛndɩ palabɩ-ɩ tʋmɩyɛ.” (Sof. 3:9) Ðɩwɛnɩ ɛsɩmɩyɛ siŋŋ se ɖɩwɛnɩ waɖɛ se ɖɩsɛɛ Yehowa nɔɔ kʋɖʋmaɣ taa. Pɩnaɣ kaɣlaa se Bibl taa lɔŋ tasʋʋ kaasɩnɩ kajalaɣ Krɩstʋ ñɩma mba paawɛ Kɔrɛntɩ ɛgbɛyɛ taa nɛ agbaa lɛɛna taa yɔ nɛ kele kele wɛtʋ, laŋhɛzɩyɛ nɛ nɔɔ kʋɖʋmaɣ wɛɛ a-taa. (1 Kɔr. 1:10; Efɛz. 4:11-13; 1 Pɩy. 3:8) Sɔnɔ, pɔñɔɔzɩ Yehowa samaɣ nɛ kɛwɛɛ nɔɔ kʋɖʋmaɣ taa; piyeba nɛ kosusuu laŋhɛzɩyɛ tɔm ɛjaɖɛ kpeekpe yɔɔ. w16.11 2:16, 18